- ዬꬃ ማጻፋ
- <
- 105
- >

105
1 ጎዳ ጋላቲቴ፤
ኢዛ ሱንꬃ ጼይጊቴ፤
ኢዚ ኦꬂዳ ኦሶታ
ካዎቴꬃታ ኤሪሲቴ።
2 ኢዛስ ጊንጾ ጊግሲቴ፤
ጋላታ ዬꬂካ ዬጺቴ፤
ማላሊሲዛ ኢዛ ኦሶ ኡባ ዮቲቴ።
3 ጌሻ ሱንꬃን
ኢዛይሳን ጬቄቲቴ፤
ጎዳ ኮይዛይታ
ዎዚናይ ኡፋዬቶ።
4 ጎዳኔ ኢዛ ዎልቃ ጾሞሲቴ፤
ኡባቶ ኢዛ ሲንꬃ ኮዪቴ።
5-6 ኢንቴኖ ኢዛ ኣይሌ
ኣብራሃሜ ዜሬꬃቶ!
ዶሬቲዳ ያቆቤ ናይቶ!
ኢዚ ኦꬂዳ ማላሊሲዛ ኦሶታ፥
ኢዛ ማላታኔ ኢዚ ፒርዲዳ
ፒርዳ ኣኬኪቴ።
7 ኢዚ ጎዳ ኑ ጾሳ፤
ኢዛ ሱሬ ፒርዳይካ
ሳኣ ኡባ ቦላ ዴስ።
8 ኢዚ ባ ጫቆ ቃላ ሜርናስ
ባ ኣዛዚዳ ቃላ ሺ ዬሌታ
ጋካናስ ናጌስ።
9 ኢዚ ኣብራሃሜስ ጫቂዳ
ጫቆ ቃላ፥
ዪሳቃስ ኢሚዳ
ቃላ ባሌና። ሜꬌ 12፡7፤ 17፡8፤ 26፡3
10 ሄሳ ያቆቤስ ዎጋ፥
ኢስራኤሌሲካ
ሜርና ጫቆ ቃላ
ሂስቲዲ ሚንꬂ ኤሲዴስ። ሜꬌ 28፡13
11 ቃሴካ፥ «ኔስ ካናኔ
ቢታ ኢማና፤
ኢዚካ ኔ ዜሬꬃታስ
ላታ ጊዳና» ጊዴስ።
12 ኢስቲ ቆዳን ቂ ጉꬃታኔ
ካናኔ ቢታን
ቤቴ ጊዲዲ ዲዛ ዎዴ፥
13 ኢሲ ዴሬፔ ሃራ ዴሬ፥
ኢሲ ካዎቴꬃፌ
ሃራ ካዎቴꬅ ዩዪዳ።
14 ጾሲ ኢስታ ኦኒካ ቆሃናስ
ኢሚቤና፤
ኢስታ ጊሻስ ካዎታ ሴሪሼ፥
15 «ታኒ ቲይዳይታ ቦቾፍቴ፤
ናቤታ ቆሆፒቴ» ጊዴስ። ሜꬌ 20፡3-7
16 ጎዳይ ቢታ ቦላ
ኮሻ ዬዲዴስ።
ኢስታ ካꬅ ኡባ ꬋይሲዴስ።ሜꬌ 41፡53-57
17 ጊዶ ኣቲን ኢዚ ባ ኣሳ ኣሻናስ
ኢስታፌ ሲንꬃን ኣይሌቴꬃስ
ባይዜቲዳ ዮሴፌ ኪቲዴስ። ሜꬌ 28፤ 45፡5
18 ኢዛ ቶሆቲ ካቴናን ዋጼቲዳ፤
ኢዚ ሳንሳላታን ቃሼቲዴስ።
19 ኢዚ ካሴ ዮቲዳይሲ
ፖሌታና ጋካናስ
ጎዳ ቃላይ ኢዛ ፓጪዴስ። ሜꬌ 39፡20—40፡23
20 ካዎይ ኣስ ኪቲዲ
ኢዛ ቢርሺሲዴስ፤
ዴራ ሃሪዛይሲ
ቃሾ ኬꬃፌ ኬሲዴስ። ሜꬌ 41፡14
21 ካዎዚ ኢዛ ባ ኬꬃስ
ጎዳ ኦꬂዴስ፤
ባስ ዲዛ ኡባ
ኣቆታ ቦላ ሹሚዴስ። ሜꬌ 41፡39-41
22 ሄሲካ ሹሜታ
ማራራ ካሌꬃና ማላኔ
ጊታ ኣሳታ ኣꬎ ኤራቴꬅ
ታማርሳና ማላ ሱንꬂዴስ።
23 ሄሳፌ ጉዬ ኢስራኤሌይ
ጊብጼ ጌሊዴስ፤
ያቆቤይ ካሜ ቢታን
ቤቴ ኣስ ጊዲዲ ዴኢዴስ። ሜꬌ 46፡6፤ 47፡11
24 ጎዳይ ባ ኣሳ ኬሂ ጮራሲዴስ፤
ኢስታ ሞርኬታፔ
ኢስታ ኣꬂ ሚንꬂዴስ።
25 ኢዚ ጊብጼ ኣሳይ
ባ ኣሳ ኢጻና ማላኔ
ባ ኣይሌታ ቦላ
ዴንዳና ማላ ኦꬂዴስ።ኬሳ 1፡7-14
26 ሄሳፌ ጉዬ ባ ኣይሌ ሙሴኔ
ባ ዶሪዳ ኣሮኔ
ኢስታኮ ኪቲዴስ። ኬሳ 3፡1—4፡17
27 ኢስቲ ጊብጼ ኣሳታ ሲንꬃን
ጾሳ ማላታ፥
ካሜ ቢታን
ማላሊሲዛ ሚሽ ኦꬂዳ።
28 ጎዳይ ꬉማ ኪቲዲ
ሄ ቢታ ꬉሚሲዴስ፤
ጊዶ ኣቲን ጊብጼ ኣሳቲ
ኢዛ ኣዛዞ ኢጺስ ጊዳ። ኬሳ 10፡21-23
29 ኢስታ ሃꬃ ሱꬃን ላሚዲ
ሞሌታ ዎꬊዴስ።ኬሳ 7፡17-21
30 ኢስታ ቢታ ኡባ
ካዎዛ ኬꬃካ
ሾꬌይ ኩሚዴስ። ኬሳ 8፡1-6
31 ኢዚ ኣዛዚን ቦጼይኔ ኡኤይ
ኢስታ ቢታ ኡባ ቦላ
ሾምኡሾምኢዴስ።ኬሳ 8፡16-17፥20-24
32 ኢስታ ቢታ ቦላን ኢራ ጊሻስ
ሻች ዎልቃንꬃራ
ቡኪሲዴስ።
33 ኢዚ ኢስታ ዎይኔ ቱራኔ
ባላሴ ሚꬅ ኡባ ዲፒ ሂስቲዴስ፤
ኢስታ ቢታን ዴኢዛ ሚꬃታካ
ሜንꬄሬꬂዴስ።ኬሳ 9፡22-25
34 ኢዚ ኣዛዚን ቦሌይኔ
ቆዳይ ባይንዳ
ጉምባሮይ ኬዚዴስ።
35 ሂስቲዲ ኢስታ ጋዴን
ሞኪዳ ካꬅ ኡባ ሚዴስ፤
ኢስታ ቢታን ዲዛ ጪሊላ ሚሽ
ኡባካ ዲፒ ሂስቲዴስ። ኬሳ 10፡12-15
36 ጎዳይ ጊብጼ ዴሬን
ባይራታ ኡባ ዎꬊዴስ፤
ኮይሮ ዬሌቲዳ ናይታ
ኡባካ ꬋይሲዴስ።ኬሳ 12፡29
37 ሄሳፌ ጉዬ ኢዚ ኢስራኤሌ ኣሳ
ዎርቃኔ ቢራ ኣሌቆራ ኬሲዴስ፤
ኢስታ ጊዶፌ
ኩንዲዲ ኣቲዳይ ኦኒኔ ባዋ።
38 ጊብጼ ኣሳቲ ኢስታስ
ዳሮ ያዪዳ ጊሻስ
ኢስቲ ኬዚ ቢሺን ኡፋዬቲዳ። ኬሳ 12፡33-36
39 ጾሳይ ኢስታ ካማናስ
ሻራ ሚጪዴስ፤
ኦማርስ ኢስታስ ፖኢሳናዉ
ታማ ጊግሲዴስ። ኬሳ 13፡21-22
40 ኢስቲ ሚዛ ሚሽ ኦይቺን
ኩራቾ ሚሳቲዛ ካፎታ
ኢስታስ ዬዲዴስ፤
ኢስታ ሳሎ ቁማ ካሊሲዴስ። ኬሳ 16፡2-15
41 ኢዚ ዛላ ጳልቂን ሃꬂ ፑልቲዴስ፤
ሻፋ ማላካ ዱጌ ባዞ ጎጊዴስ። ኬሳ 17፡1-7፤ ታይ 20፡2-13
42 ኢዚ ባ ኣይሌ ኣብራሃሜስ
ጫቂዳ ጌሻ ቃላ
ሃሳኢዴስ።
43 ኢዚ ባ ኣሳ ኡፋይሳን፥
ባ ዶሪዳይታ ኢሊሊሳን ኬሲዴስ።
44 ኢዚ ኢስታስ ሃራ ካዎቴꬃታ
ቢታ ኢሚዴስ፤
ሂስቲን ኢስቲ ሃራቲ
ዳቡሪ ኬሲዳ ካꬃ
ኣይፌ ላቲዳ። ኢያ 11፡16-23
45 ሄሳ ኢዚ ኦꬂዳይ
ኢስቲ ኢዚ ዎꬂዳ
ማራ ናጋናሳ፤
ኢዛ ዎጋካ ፖላናሳ።
ጎዳ ጋላቲቴ!

- ዬꬃ ማጻፋ
- <
- 105
- >

105:9 ሜꬌ 12፡7፤ 17፡8፤ 26፡3

105:10 ሜꬌ 28፡13

105:15 ሜꬌ 20፡3-7

105:16 ሜꬌ 41፡53-57

105:17 ሜꬌ 28፤ 45፡5

105:19 ሜꬌ 39፡20—40፡23

105:20 ሜꬌ 41፡14

105:21 ሜꬌ 41፡39-41

105:23 ሜꬌ 46፡6፤ 47፡11

105:25 ኬሳ 1፡7-14

105:26 ኬሳ 3፡1—4፡17

105:28 ኬሳ 10፡21-23

105:29 ኬሳ 7፡17-21

105:30 ኬሳ 8፡1-6

105:31 ኬሳ 8፡16-17፥20-24

105:33 ኬሳ 9፡22-25

105:35 ኬሳ 10፡12-15

105:36 ኬሳ 12፡29

105:38 ኬሳ 12፡33-36

105:39 ኬሳ 13፡21-22

105:40 ኬሳ 16፡2-15

105:41 ኬሳ 17፡1-7፤ ታይ 20፡2-13

105:44 ኢያ 11፡16-23

© 2024 TWFTW