- ኢያሶ ማጻፋ
- <
- 14
- >

14
ዮርዳኖሴ ሻፋፔ ኣርሼይ ዉሊዛሶ ባጋ ቢታ ጊሼቾ
1 ቄሴ ኤልኤዜሬይ፥ ናዌ ና ኢያሶይኔ ኢስራኤሌ ዛሬታ ኮራፒኔቲ ጊሼቺ ኢሚን ኢስራኤሌ ኣሳይ ጊሼቲ ኤኪዲ ላቲዳ ቢታይ ሃይሳፌ ካሊዛይሳ። 2 ጎዳይ ሙሴ ባጋራ ኣዛዚዳ ማላ ኢስቲ ጊሼቲ ኤኪዳ ቢታይ ኡዱፉን ቆሞታሲኔ ባጋይታስ ሳማን ጋኪዴስ። ታይ 26፡52-56፤ 34፡13 3 ሙሴይ ናምኡ ቆሞታሲኔ ባጋታስ ዮርዳኖሴ ሻፋፔ ሄ ፒንꬃን ኣርሼይ ሞኪዛ ባጋራ ዲዛ ጋዴዛ ኢስታስ ጺንጾ ሂስቲ ኢሚዴስ፤ ጊዶ ኣቲን ሌዌ ቆሞታስ ኢስታ ጊዶን ጺንጾ ኢሚቤና። ታይ 32፡33፤ 34፡14-15፤ ዛሬ 3፡12-17 4 ዮሴፌ ናይቲ ሚናሴኔ ኤፍሬሜ ጌቴቲዲ ናምኡ ዛርኬ ጊዲዳ። ሙሴይ ሌዌ ቆሞታስ ላታ ቢታ ኢሚቤና፤ ጊዶ ኣቲን ሌዌ ቆሞታስ ኢስቲ ዲዛ ካታማታኔ ኢስቲ ባ ሜሄኔ ዶርሳ ሄሚዛሶሆ ጻላ ኣቲን ሃራ ጋዴይ ኢስታስ ኢሜቲቤና። 5 ሄሳ ጊሻስ ጎዳይ ሙሴ ኣዛዚዳ ማላ ኢስራኤሌ ኣሳይ ቢታ ጊሼቲ ኤኪዳ።
ካሌቤስ ኢሜቲዴ ኬብሮኔ ቢታ
6 ኢሲ ጋላስ ዩሁዳ ኣሳይ ኢያሶኮ ጌልጌላ ሺቂዴስ፤ ኢስታፌ ቄናዜ ዴሬ ኣስ ዮፊኔ ና ካሌቤይ ኢያሶስ፥ «ኑኒ ቃዴሴ ባሪኔን ዲሺን ጎዳ ኣስ ሙሴስ ኔ ጊሻሲኔ ታ ጊሻስ ዮቲዳይሳ ኔ ኤራሳ። ታይ 14፡30 7 ጎዳ ኣይሌ ሙሴይ ቢታዮ ዎቻዳ ያና ማላ ቃዴሴ ባሪኔፔ ታና ኪቲዛ ዎዴ ታስ ላይꬃይ 40። ሄ ዎዴ ታኒ ኢዛስ ኣማንꬂዛ ዮኦ ኤካ ያዲስ። ታይ 13፡1-30 8 ታናራ ቢዳ ኣሳቲ ዴራ ዎዚና ሂርጋን ኩንꬂዳ፤ ታኒ ጊዲኮ ጎዳ ታ ጾሳ ኩሜꬃ ዎዚናፔ ካላዲስ። 9 ሄ ጋላስ ሙሴይ፥ ‹ኔኒ ጎዳ ታ ጾሳ ኩሜꬃ ዎዚናፔ ካሊዳ ጊሻስ ኔ ቶሆይ ዬꬊዳ ቢታይ ሜርናስ ኔሲኔ ኔ ዜሬꬃስ ላታ ቢታ ጊዳና› ጊዲ ታስ ጫቂዴስ። ታይ 14፡24
10 «ጎዳይ ሃ ዮኦዛ ሙሴስ ዮቶሶፔ ዶሚዲ ኢስራኤሌ ኣሳይ ባዞ ቢታን ቶይላቲሺን ታና 45 ላይꬅ ናጊዲ ሼምፖራ ፓጻ ዎꬂዴስ፤ ሃኢ ታ ላይꬃይ 85 ጊዲዴስ። 11 ጊዲኮካ ሃኢ ታስ ዲዛ ሚኖቴꬃይ ቤኒ ሙሴይ ታና ኪቲዛ ዎዴ ዲዛ ሚኖቴꬃ ማላ። ታስ ሃኢካ ኦሌታና ባናስ ቤኒ ዎልቃይኔ ሚኖቴꬂ ዴስ። 12 ሄሳ ጊሻስ ጎዳይ ታስ ኢማና ጊዳ ሃ ጌዜ ቢታ ሃኢ ታስ ኢማ። ሄ ዎዴ ኤናቄቲ ሄ ቢታን ዲዛይሳኔ ኢስታ ካታማቲካ ጊታኔ ጊምቤቲዳይታ ጊዲዳይሳ ኔ ሲያዳሳ፤ ጊዶ ኣቲን ጎዳይ ታናራ ጊዲኮ ኢዚ ጊዳ ማላ ታኒ ኢስታ ሄ ቢታፌ ዬዴꬃና» ጊዴስ።
13 ሄሳፌ ጉዬ ኢያሶይ ዮፊኔ ና ካሌቤ ኣንጂዲ ኬብሮኔ ኢዛስ ጺንጾ ሂስቲ ኢሚዴስ። 14 ጎዳ ኢስራኤሌ ጾሳ ኢዚ ኩሜꬃ ዎዚናፔ ካሊዳ ጊሻስ ሄ ጋላሳፌ ዶሚዲ ኬብሮኔይ ቄናዜ ዴሬ ኣስ ዮፊኔ ና ካሌቤስ ጺንጾ ጊዲዴስ። 15 ኬብሮኔይ ካሴ ኤናቄታ ኡባፌ ባይራ ጊዲዳ ኣርባኤ ሱንꬃን ቂሪያቴ-ኣርባኤ ጌቴታ ጼይጌታዱስ።
ሄሳፌ ጉዬ ሄ ቢታያ ኦላፔ ሼምፓዱስ።

- ኢያሶ ማጻፋ
- <
- 14
- >

14:2 ታይ 26፡52-56፤ 34፡13

14:3 ታይ 32፡33፤ 34፡14-15፤ ዛሬ 3፡12-17

14:6 ታይ 14፡30

14:7 ታይ 13፡1-30

14:9 ታይ 14፡24

© 2024 TWFTW