- ዬꬃ ማጻፋ
- <
- 97
- >

97
1 ጎዳይ ካዎቲዴስ፤
ሳኣን ዴኢዛ ኣሳይ ኡፋዬቶ፤
ኣባ ጊዶን ዴኢዛ
ሃሩሮቲ ኡፋዬቴቶ።
2 ሻራይኔ ሳካና ꬉማይ
ኢዛ ዩዪ ኣꬊዴስ፤
ጺሎቴꬂኔ ቱማቴꬂ
ኢዛ ካዎቴꬃ
ኣራታስ ዮቻ።
3 ታማይ ኢዛፔ ሲንꬃራ ቤስ፤
ኢዛ ዩሾን ዲዛ
ሞርኬታካ ጹጌስ።
4 ኢዛ ዎልቃንꬂ ሳኣ ፖኢሴስ፤
ቢታይ ሄሳ ቤኢዲ ቃጼስ።
5 ጎዳ ሲንꬃን፥
ሳኣ ኡባ ጎዳ
ሲንꬃን ዙማቲ
ሙቃዳ ማላ ሴሪዳ።
6 ሳሎቲ ኢዛ ጺሎቴꬃ ኣዋጄቴስ፤
ኣሳይ ኡባይ ኢዛ ቦንቾ ቤኤስ።
7 ሚስሌታስ ጎይኒዛይቲኔ
ኤቃ ጾሳታን ጬቄቲዛይቲ
ኡባይ ዬላቴቶ!
ኤቃ ጾሳቲ ኡባይ
ጎዳስ ጉልባቴቶ!
8 ኣቤት ጎዳዉ!
ጺዮኔ ኣሳይ ኔ ጺሎ ፒርዳ
ሲዪዲ ኡፋዬቴስ፤
ዩሁዳ ካታማቲካ፥
«ሃሹ» ጌቴስ።
9 ኣቤት ጎዳዉ!
ኔኒ ሳኣ ኡባፌ ꬎቃሳ፤
ጾሳታ ኡባፌ ኔኒ ጊታታሳ። ማዛ 29፡1-2
10 ጎዳ ዶሲዛይቶ! ኢታ ኢጺቴ፤
ኢዚ ባስ ኣማኔቲዛይታ
ሼምፖ ናጌስ፤
ቃሴካ ኢታታ ኩሼፔካ
ኣሼስ።
11 ጺሎታስ ፖኦይ ፖኢ ፖኢ ባና፤
ዎዚና ሱሬታስ ኡፋይሲ ዳና።
12 ኢንቴኖ ጺሎቶ!
ጎዳን ኡፋዬቲቴ፤
ጌሻ ሱንꬃ
ኢዛይሳ ጋላቲቴ።

- ዬꬃ ማጻፋ
- <
- 97
- >

97:9 ማዛ 29፡1-2

© 2024 TWFTW