- ዛሬꬆ
- <
- 18
- >

18
ቄሴታኔ ሌዌታ ጋኪዛ ጊሻ
1 ሌዌታፔ ቄሴቲኔ ቃሴካ ኩሜꬃ ሌዌ ቆሞቲ ሃንኮ ኣቲዳ ኢስራኤሌ ኣሳራ ቢታ ጊሼቲዛ ዎጋይ ኢስታስ ባይንዳ ጊሻስ ኢስቲ ጎዳስ ያርሻናስ ሺሺዛ ያርሾፌ ሚዲ ዴቶ። 2 ኢስታ ኢሻታ ኢስራኤሌ ኣሳ ጋርሳን ኢስታስ ጺንጾ ጋዴይ ዶፖ፤ ኢዚ ኢስታስ ኢሚዳ ሂዶታ ቃላ ማላ ጎዳይ ኢስታስ ጺንጾ። ታይ 18፡20 3 ዎፋኖ ጊዲን ዎይኮ ዶርሳ ያርሾስ ሺሺዛ ዎዴ ቄሴቲ ሚሳታ፥ ባንቂላታኔ ጋንጄታ ኤኬቶ። 4 ኢንቴ ካꬃፌ ጼራ፥ ዎይኔ ኡሻፌኔ ዎጋራ ዛይቴፔ ጼራ፥ ዶርሳ ኢስኬፌ ኮይሮ ቃንጼቲዳይሳ ኢስታስ ኢሚቴ። 5 ሜርናስ ቄሴቴꬃን ኦꬃና ማላ ሃራ ቆሞታ ጊዶፌ ጎዳ ኢንቴ ጾሳይ ሌዌ ቆሞታ ባስ ዶሪዴስ።
6 ሌዌ ቆሞታፔ ኢሲ ኣሲ ካሴ ባ ዲዛ ኢስራኤሌ ካታማፔ ጎዳይ ዶሪዳሶ ባናስ ዳሮ ኣሞይ ኢዛስ ዲኮ፥ 7 ቢዲ ሄን ካሴ ሃጋዚዛ ሌዌ ቆሞቲ ኦꬂዛይሳꬆ ኢዚካ ጎዳ ሲንꬃን ኦꬆ። 8 ቃሴ ባ ኣዋ ኣቆ ባይዚን ባና ጋኪዳይሳ ኤኪዳ ጊዲኮካ ቄሴቲ ጎኤቲዛይሳ ኡባ ኢስታራ ጊና ጊሼቲ ኤኮ።
ኣይዛቤታ ዎጋፔ ናጌታና ማላ ኢሜቲዳ ሴራ
9 ጎዳ ኢንቴ ጾሳይ ኢንቴስ ኢሚዛ ቢታ ኢንቴ ጌሊዛ ዎዴ ሄ ቢታን ዲዛ ካዎቴꬃይ ኦꬂዛ ቱና ኦሶ ኦꬆፍቴ። 10 ባ ኣቱማ ና ዎይኮ ማጫ ና ያርሾስ ጊዲ ታማን ጹጊዛ ኣይ ኣሲካ ኢንቴ ጊዶን ዶፖ፤ ቢቲዛይ፥ ማራጬ ጼሊዛይ፥ ሙሬኒዛይኔ ማሮይ ኢንቴ ጊዶን ዶፖ። ሌዌ 19፡26፤ ኬሳ 22፡18 11 ቃሴካ ዳጋሚዛዴይ (ጎጂዛይ)፥ ዎይኮ ሞይቲሌ ጼይጊዛዴይ ዎይኮ ኢታ ኣያናታራ ሃሳይዛዴይ፥ ዎይኮ ሃይቂዳ ኣሳታ ኣያናራ ሃሳይዛዴይ ኢንቴ ጊዶን ዶፖ። ሌዌ 19፡31 12 ሄሳንታ ማላ ኦꬂዛ ኣይ ኣሲካ ጎዳ ማታን ኢጼቲዳዴ፤ ኢስቲ ሄሳ ማላ ቱና ኦꬂዳ ጊሻስ ጎዳ ኢንቴ ጾሳይ ሄ ካዎቴꬃታ ኢንቴ ሲንꬃፌ ꬎቃሊ ꬋይሳና። 13 ጎዳ ኢንቴ ጾሳ ሲንꬃን ሙሌራ ኢንቴ ኣማኔቲዛይታ ጊዳናስ ቤሴስ። ማቶ 5፡48
ሙሴ ማላ ሲንꬃፌ ዴንዳና ናቤ
14 ሃ ኢንቴ ላታናስ ቢዛ ቢታን ዲዛ ካዎቴꬃቲ ሙሬኒዛይቲኔ ማራጬ ጼሊዛይቲ ዮቲዛይሳ ሲዪዛይታ። ኢንቴ ጊዲኮ ሄሳꬆ ኦꬆንታ ማላ ጎዳ ኢንቴ ጾሳይ ኢንቴና ዲጊዴስ። 15 ጎዳ ኢንቴ ጾሳይ ኢንቴ ዛሬፔ ታ ማላ ናቤ ዴንꬃና፤ ኢንቴ ኢዚ ኢንቴስ ዮቲዛይሳ ሲዪዲ ኣዛዜቲቴ። ሃዋ 3፡22፤ 7፡37 16 ኢንቴ ሲና ዙማ ቦላ ሺቂዳ ዎዴ ጎዳ ኢንቴ ጾሳ፥ «ኑኒ ሃይቆንታ ማላ ጎዳ ኑ ጾሳ ጬንጉርሳ ዛሪ ሲዮኮ፤ ቃሴካ ሃ ዎልቃማ ታማካ ናምኣንꬆ ቤኦኮ» ጊዲ ኦይቺዴታ።
17 ሄሳ ጊሻስ ጎዳይ ታስ፥ «ኢስቲ ኦይቺዛ ኦይሻይ ሊኬ» ጊዴስ። 18 ታኒ ኢስታ ዛሬታ ጊዶፌ ኢስታስ ኔ ማላ ናቤ ዴንꬃና፤ ኢዚ ሃሳያና ቃላ ታ ኢዛስ ኢማና፤ ታ ኣዛዚዛይሳ ኡባ ኢዚ ኢንቴስ ዮታና። 19 ታ ሱንꬃን ዮቲዛ ሄ ናቤዛ ቃላ ሲዮንታ ኣስ ታ ቃጻያና። ሃዋ 3፡23 20 ጊዶ ኣቲን ታ ኢዛ ኣዛዞንታ ጻላቴꬃን ታ ሱንꬃን ዮቲዛ ናቤይ ዎይኮ ኤቃ ጾሳታ ሱንꬃን ዮቲዛ ናቤይ ሃይቆ።
21 ኢንቴ፥ «ናቤይ ዮቲዛ ቲንቢቴ ቃላይ ጎዳፔ ጊዶንታይሳ ታ ኣዛን ሻካ ኤራኔ?» ጊ ኦይቻና ዳንዳዬታ። 22 ሄ ናቤዚ ዮቲዳይ ጎዳ ሱንꬃን ዮቲን ኢዚ ዮቲዳ ቃላይ ፖሌቶንታ ኣጊኮ ሄሲ ጎዳይ ዮቶንታይሳ ጊዲዳይሳ ኤሬታ፤ ሄ ናቤዚ ዎርዶ ሃሳይዳ ጊሻስ ኢዛስ ያዮፍቴ።

- ዛሬꬆ
- <
- 18
- >

18:2 ታይ 18፡20

18:10 ሌዌ 19፡26፤ ኬሳ 22፡18

18:11 ሌዌ 19፡31

18:13 ማቶ 5፡48

18:15 ሃዋ 3፡22፤ 7፡37

18:19 ሃዋ 3፡23

© 2024 TWFTW