- ኣሞጼ ቲንቢቴ
- <
- 1
- >

ኣሞጼ ቲንቢቴ
ጊዶ ቆፋ
ኣሞጼስ ቲንቢቴ ሃሳያ ኤራቴꬂ ዴና፤ ኢዚ ቲንቢቴ ሃሳዮ ቲሚርቴ ታማርቤና። [7፡14] ጊዶ ኣቲን ኢዚ ፑዴ ሃን ዲዛ ካዎቴꬃ ጋርሳን ዲዛ ዴሬዛስ ኢዚ ኪታ ጋꬃና ማላ ኪቴቲዳ ዎዴ ኣሞጼይ ዩሁዳን ዲዛ ቴቁሄ ጌቴቲዛ ካሴ ኢዚ ዲዛ ጉታዮ ዬጊዲ ቢዴስ። ኢዚ ሄፔካ ዴንዲዲ ኢስራኤሌ ኣሳስ ኤሬቲዳ ጎይኖሶ ጊዲዳ ጌዴ ቤቴሌ ካታማ ቢዴስ። ሃይሳ ሃ ማጻፋዛን ኮይሮ ቦላ ኣሞጼይ ዴሬዛ ኣማቴስ፤ ሄሳፌ ኢስራኤሌ ኣሳ ሃራፔካ ሎኦ ዱሲ ዲዛ ዱሬታ ኣማቴስ። ሄ ዱሬቲ ዴሬዛ ቦንቂዲ ባስ ኣይሌ ሂስቲ ሃራናስ ኢስታስ ጊታ ዎልቃይ ዴስ። ኢስታፌ ዳሮቲ ጎይናናስ ሃራ ኤቃ ጾሳቲ ዲኮካ ኢስታ ናጊዛይ ጎዳ ጊዲዳይሳ ባ ዎዚናን ቆፔቴስ። ኣሞጼይ ጊዲኮ ኢስቲ ባ ናጋራ ጊሻስ ቃጻዬታናይሳ ኢስታስ ዮቲዴስ። «ኢታ ሚሽ ኢጺቴ ሎኦ ጊዲዳዚ ሲቂቴ። ፒርዳ ፒርዲዛሶን ፒርዳ ቱጮፍቴ። ሜꬌቴꬃ ጎዳይ ኣቲዳ ኢስራኤሌ ዴራ ኢዚ ማሮንታ ኣጌና።» [5፡15]
ሃ ማጻፋይ ኦይኪዳ ኩሜꬃ ቆፋ
ዴሬቲ ባ ሞሮን ቃጻዬቴꬅ 1፡1—3፡2
ኢስራኤሌይኔ ሳማሪያይ ꬋያና ꬋይስ 3፡3—6፡14
ኢስራኤሌ ቂጻቴ ጊሻስ ኣሞጼይ ቤኢዳ ኢቻሹ ኣጁታታ 7፡1—9፡10
ኢስራኤሌስ ዲዛ ሎኦ ሂዶታ 9፡11-15
1
1 ኦዚያይ ዩሁዳ ካዎ፤ ሄሳꬆካ ኢዮኣሳ ና ኢዮርባኣሜይ ኢስራኤሌ ካዎ ጊዲ ዲሺን ሄሲካ ቢታይ ቃጻናፔ ናምኡ ላይꬃፌ ሲንꬃን ኢስራኤሌ ጊሻስ ቴቁሄን ሜሄ ሄሚዛይታ ጊዶፌ ኣሞጼይ ቤኢዲ ዮቲዳ ቃላይ ሃይሳፌ ካሊ ዲዛይሳ፤ 2ካዎ 15፡1-7፤ 2ታሪ 26፡1-23፤ 2ካዎ 14፡23-29
2 ኣሞጼይ፥
«ጎዳይ ጺዮኔፔ
ባ ቃላ ꬎቁ ሂስቲ ሲሴስ፤
ዬሩሳላሜፔ ጊሬስ፤
ሜሄይ ሄሜቲዛሶቲ ሜላና፤
ቃርሜሎሴ ዙማን ዲዛ
ጪሊላቲ ሹላና» ጊዴስ። ኢዩ 3፡16
ኢስራኤሌ ሄራን ዲዛ ዴሬታ ቦላ ያና ፒርዳ
3 ጎዳይ ኣራሜስ፥
«ዳማስቆ ኣሳይ ዛሪ ዛሪዲ
ኦꬂዳ ናጋራ ጊሻስ
ታ ኢስታ ቃጻዮንታ ኣጊኬ፤
ኢስቲ ጋላኣዴ ኣሳ
ቢራታ ኣቻራ ዲዛ ካꬅ
ቡኪዛ ሎዳን ቡኪዳ።
4 ካዎ ኣዛሄሌ ኬꬃን
ታማ ዬዳና፤
ሄ ታማይ ካዎ ቤኒ-ሃዳዴ
ሚጻታ ማና።
5 ዳማስቆ ካታማ ፔንጌታ
ታ ሜንꬄሬꬃና፤
ቤቲ-ኤዴኔ ዴሬ ካዎዛኔ
ኣዌ ዙላን ዲዛ ኣሳ
ታ ꬋይሳና፤
ኣራሜ ዴሬ ኣሳይካ ዲኤቲዲ
ጌዴ ቂሬ ዴሬ ባና» ጌስ። ኢሳ 17፡1-3፤ ኤር 49፡23-27፤ ዛካ 9፡1
6 ጎዳይ ፊሊስጼሜስ፥
«ጋዛ ኣሳይ ዛሪ ዛሪዲ ኦꬂዳ
ናጋራ ጊሻስ
ታ ኢስታ ቃጻዮንታ ኣጊኬ፤
ኢስታ ዴሬዛ ኡባ ዲኢ ኤፊዲ
ኤዶሜስ ባይዚዳ። ኢሳ 14፡29-31፤ ኤር 47፡1-7፤ ሂዚ 25፡15-17፤ ኢዩ 3፡4-8፤ ሶፎ 2፡4-7፤ ዛካ 9፡5-7
7 ኢዚ ጊምቤታ ማና ማላ
ጋዛ ሚጻን ታኒ ታማ ዬዳና።
8 ኣስቄሎና ዴሬ ካዎዛኔ
ኣሽዶዴ ዴሬ ኣሳ
ታ ፒታ ꬋይሳና፤
ፊሊስጼሜን ዲዛይቲ
ዉሪ ዉራና ጋካናስ
ታኒ ታ ኩሼ ኣቃሮኔ ቦላ
ዴንꬃና» ጌስ።
9 ጎዳይ ጺሮሴስ፥ «ጺሮሴ ኣሳይ
ዛሪ ዛሪዲ
ኦꬂዳ ናጋራ ጊሻስ
ታ ኢስታ ቃጻዮንታ ኣጊኬ፤
ኢስቲ ባ ኢሻቴꬃ
ጫቆ ቃላ ላሊዲ
ባ ዲኢዳ ዴሬዛ
ኡባ ኤዶሜስ ባይዚዳ።
10 ሄሳ ጊሻስ ታኒ ጺሮሴ ካታማ
ጊምቤታ ቦላ ታማ ዬዳና፤
ሄ ታማይ
ኢዚ ሚጻታካ ማና» ጌስ። ኢሳ 23፡1-8፤ ሂዚ 26፡1—28፡19፤ ኢዩ 3፡4-8፤ ዛካ 9፡1-4፤ ማቶ 11፡21-22፤ ሉቃ 10፡13-14
11 ጎዳይ ኤዶሜስ፥ «ኤዶሜ ኣሳይ
ዛሪ ዛሪዲ ኦꬂዳ
ናጋራ ጊሻስ
ታ ኢስታ ቃጻዮንታ ኣጊኬ፤
ኢስቲ ባ ኢሻታ
ኢስራኤሌ ናይታስ
ቃꬌቶንታ ማሻን ጎዲዳ፤
ባ ሃንቆ ዶሺሶንታ ኤጺዲ
ኢስታስ ሚሼቶንታ
ኡባ ዲፒ ሂስቲዳ። ኢሳ 34፡5-17፤ 63፡1-6፤ ኤር 49፡7-22፤ ሂዚ 25፡12-14፤ 35፡1-15፤ ኣብ 14፤ ሚል 1፡2-5
12 ሄሳ ጊሻስ ታኒ
ቴማኔ ጊምቤታ ቦላ
ታማ ዬዳና፤
ሄ ታማይ
ቦጺራ ሚጻታካ ማና» ጌስ።
13 ጎዳይ ኣሞኔስ፥
«ኣሞኔ ኣሳይ ዛሪ ዛሪዲ
ኦꬂዳ ናጋራ ጊሻስ
ታ ኢስታ ቃጻዮንታ ኣጊኬ፤
ኢስቲ ዴሬ ዛዋ ኣሳናስ
ጋላኣዴ ዴሬ
ሻራ ማጫሳታ
ኡሎ ዳኪዳ። ኤር 49፡1-6፤ ሂዚ 21፡28-32፤ 25፡1-7፤ ሶፎ 2፡8-11
14 ሄሳ ጊሻስ ኤራባ ካታማ
ጊምቤታ ቦላ
ታኒ ታማ ዬዳና፤
ሄ ታማይ ኢስታ ሚጻታ ማና።
ሄሳፌ ጉዬ ኦላ ጋላሳን
ዋሶይ ዳራና፤
ኦላዚካ ጎቴ ጫርኮ ማላ
ኤሶታና።
15 ኢስታ ካዎይኔ
ዳናቲ ዲኤታና» ጌስ።

- ኣሞጼ ቲንቢቴ
- <
- 1
- >

1:1 2ካዎ 15፡1-7፤ 2ታሪ 26፡1-23፤ 2ካዎ 14፡23-29

1:2 ኢዩ 3፡16

1:5 ኢሳ 17፡1-3፤ ኤር 49፡23-27፤ ዛካ 9፡1

1:6 ኢሳ 14፡29-31፤ ኤር 47፡1-7፤ ሂዚ 25፡15-17፤ ኢዩ 3፡4-8፤ ሶፎ 2፡4-7፤ ዛካ 9፡5-7

1:10 ኢሳ 23፡1-8፤ ሂዚ 26፡1—28፡19፤ ኢዩ 3፡4-8፤ ዛካ 9፡1-4፤ ማቶ 11፡21-22፤ ሉቃ 10፡13-14

1:11 ኢሳ 34፡5-17፤ 63፡1-6፤ ኤር 49፡7-22፤ ሂዚ 25፡12-14፤ 35፡1-15፤ ኣብ 14፤ ሚል 1፡2-5

1:13 ኤር 49፡1-6፤ ሂዚ 21፡28-32፤ 25፡1-7፤ ሶፎ 2፡8-11

© 2024 TWFTW