- ኤርማሳ ቲንቢቴ
- <
- 7
- >

7
ኤርማሲ ጾሳ ኬꬃን ታማርሲዳ ቲሚርቴ
1 ጎዳፔ ኤርማሳስ ዪዳ ቃላይ ሃይሳፌ ካሊ ዲዛይሳ፤ 2 «ኔኒ ጎዳ ጾሳ ኬꬃ ፔንጌን ኤቃ፤ ሂስታዳ ሃ ቃላ፥ ‹ኢንቴኖ ጎዳስ ጎይናናስ ሃ ፔንጌታራ ጌሊዛ ዩሁዳ ኣሳቶ፥ ኡባይካ ጎዳ ቃላ ሲዪቴ!› ጋ ኣዋጃ። 3 ኡባፌ ዎልቃማ ጎዳ ኢስራኤሌ ጾሳይ፥ ‹ኢንቴ ኦጌኔ ኢንቴ ኦሶ ሎኤꬂቴ፤ ኢንቴ ሂስቲኮ ታ ኢንቴና ሃይሳን ዳና ማላ ኦꬃና› ጌስ። 4 ጪሞ ቃላን፥ ‹ሃይሲ ጎዳ ጾሳ ኬꬃ! ሃይሲ ጎዳ ጾሳ ኬꬃ! ሃይሲ ጎዳ ጾሳ ኬꬃ!› ጊዲ ኣማኔቶፍቴ። 5 ኢንቴ ኢንቴ ኦጌኔ ኢንቴ ኦሶ ሎኤꬂኮ፥ ኢንቴ ጊዶን ሱሬቴꬂ ዲኮ፥ 6 ቤቴ ዪዳ ኣሳታኔ ዪኦታ፥ ኣምኤታ ኢንቴ ቆሆንታ ኣጊኮ፥ ሃይሳ ሃ ቢታ ቦላ ጺሎ ሱꬅ ጉሶንታ ኣጊኮ፥ ኢንቴና ቆሂዛ ኤቃ ጾሳታ ኢንቴ ካሎንታ ኣጊኮ፥ 7 ታኒ ኢንቴ ኣዋታስ ሜርናስ ጺንጾ ሂስታ ኢሚዳ ሃ ቢታይን ታ ኢንቴና ዎꬃና። 8 ሄኮ ኢንቴ ሃዳ ጊዲዳ ዎርዶ ቃላን ኣማኔቲዴታ።»
9 ጎዳይ፥ «ኢንቴ ካይሶቴታ፥ ኣስ ዎꬌታ፥ ላይማቴታ፥ ዎርዶ ጫቂ ማርካቴታ፥ ባኣሌ ኤቃ ጾሳስ ያርሾ ያርሼታ፥ ሃይሳፌ ካሴ ኢንቴ ኤሮንታ ኤቃ ጾሳታስ ጎይኔታ። 10 ሂስቲዲ ታ ሱንꬃን ጼይጌቲዳ ጾሳ ኬꬃ ዪ ታ ሲንꬃን ኤቂዲ፥ ‹ኑኒ ሎኦ ዶስ!› ጊሼ ሃይታ ሃራሲዛ ሚሻታ ኦሶን ዴታ። 11 ታ ሱንꬃን ጼይጌቲዳ ሃ ጾሳ ኬꬃይ ኢንቴስ ፓንጋቲ ቆቴቲዛ ጎንጎሎ ጊዲዴ? ኢንቴ ኦꬂዛይሳ ኡባ ታኒ ታ ኣይፌራ ቤኣዲስ» ጌስ። ማቶ 21፡13፤ ማር 11፡17፤ ሉቃ 19፡46
12 ጎዳይ፥ «ታኒ ታ ሱንꬃይ ኢዛን ዳና ማላ ታ ዶሪዳሶ ሴሎ ቢቴ፤ ታ ኣሳ ኢስራኤሌ ኢታቴꬃ ጋሶን ታኒ ሄን ኦꬂዳይሳ ቢዲ ቤኢቴ። 13 ኢንቴ ሄሳ ኡባ ኦꬂሺን ታኒ ኢንቴስ ዛራ ዛራዳ ዮታዲስ፤ ጊዶ ኣቲን ኢንቴ ሲዮንታ ኢጺዴታ፤ ታኒ ኢንቴና ጼይጋዲስ ሺን ኢንቴ ታስ ኮዪቤኬታ። 14 ሄሳ ጊሻስ ታኒ ሴሎን ኦꬂዳይሳ ማላ ሃኢካ ሃይሳን ኢንቴ ኣማኔቲዛ፥ ታ ሱንꬃይ ኢዛን ጼይጌቲዛ ሃ ጾሳ ኬꬃ ቦላካ ኦꬃና፤ ኢንቴሲኔ ካሴ ኢንቴ ኣዋታስ ኢሚዳ ሶሆን ሃይሳን ታኒ ሴሎ ቦላ ኦꬂዳይሳ ማላ ዛራዳ ኦꬃና።ኢያ 18፡1፤ ማዛ 78፡60፤ ኤር 26፡6 15 ኢንቴ ኢሻታ ኤፍሬሜ ዛሬታ ታኒ ዲጊዳ ማላ ታ ሲንꬃፌ ኢንቴናካ ዲጋና» ጌስ።
16 ጎዳይ፥ «ኤርማሳ፥ ኔ ዎሲንካ ታ ሲዮንታ ጊሻስ ኔ ሃይሳ ዴራስ ዎሶፋ፤ ኢስታስ ሾቦፋ ዎይኮ ኢስታስ ጋናቶፓ። 17 ኢስቲ ዩሁዳ ካታማታኒኔ ዬሩሳላሜ ኦጌታን ኣይ ኦꬂዛኮ ኔ ቤኢኪ? 18 ‹ሳሎ ጎዳቴዮ› ጌቴቲዛ ጾሳይሲ ኡኬꬅ ኡካናስ ማጫሳቲ ꬊሌ ሙኑቄቴስ፤ ናይቲ ሚꬅ ሚጼቴስ፤ ኣዋቲ ታማ ኤꬄቴስ። ኢስቲ ታና ቆሃና ጊዲ ኡሻ ያርሾ ሃራ ጾሳታስ ያርሼቴስ። ኤር 44፡7-19 19 ኢስቲ ሃይሳ ኡባ ኦꬂዛይ ታና ቆሃናሴ? ሃይሳን ቆሄቲዲ ዬላታናይ ባንታ ሁኤስ ኢስታ ጊዴቴኔ?» ጊዴስ።
20 ሄሳ ጊሻስ ኡባፌ ዎልቃማ ጎዳይ፥ «ታ ዪሎይኔ ታ ሃንቆይ ሃ ሶሆ ቦላ፥ ሜዶሳታ ቦላ፥ ጋዴን ዲዛ ሚꬃ ቦላኔ ካꬃ ቦላ ጉካና፤ ሂስቲዲ ኤጻና፤ ቶኣናስካ ዳንዳዬና» ጌስ። 21 ኡባፌ ዎልቃማ ጎዳ ኢስራኤሌ ጾሳይ፥ «ኢንቴ ጹጊ ሺሺዛ ያርሾዛ ጊዲን ሃራ ያርሾታራ ጉጂዲ ኣሾዛራ ኢንቴስ ሚቴ። 22 ታኒ ኢንቴ ኣዋታ ጊብጼ ቢታፌ ኬሲዳ ዎዴ ጹጌቲዛ ያርሾ ጊሻስ ጊዲን፥ ሃራ ያርሾ ጊሻስ ጊዲን፥ ታ ኢስታስ ዮታቤኬ ዎይኮ ኢስታ ኣዛዛቤኬ። 23 ጊዶ ኣቲን ታኒ ኢስታስ፥ ‹ታስ ኣዛዜቲቴ፤ ሂስቲኮ ታኒ ኢንቴ ጾሳ ጊዳና፤ ኢንቴካ ታ ዴሬ ጊዳና፤ ኢንቴስ ሎኣና ማላ ታኒ ኢንቴና ኣዛዚዛ ኦጌ ኡባራ ቢቴ› ጋዳ ኣዛዛዲስ። 24 ኢስቲ ጊዲኮ ታ ጊዛዝ ሲዪቤቴና፤ ዎዚናን ዎꬂ ሲያናስካ ኮዪቤቴና፤ ኢስቲ ባንታ ኢታ ዎዚና ቆፋ ሚንꬂ ካሊዳ፤ ኢስቲ ሲንꬄ ቡስ ኣጊዲ ጉዬ ጉዬ ቢዳ። 25 ኢንቴ ኣዋቲ ጊብጼ ቢታፌ ኬዚዳ ጋላሳፌ ዶሚዲ ሃኖ ጋካናስ ታኒ ታ ኣይሌ ጊዲዳ ናቤታ ኢስታስ ኪታሼ ዳይስ። 26 ዴሬዚ ጊዲኮ ታ ጊዛዝ ሲዪቤና፤ ዎዚናን ዎꬂ ሲያናስካ ኮዪቤና፤ ኢስቲ ባንታ ሞርጌ ሚንꬂዳኔ ኢስታ ኣዋቲ ኦꬂዳ ኢታ ሚሻፌ ኣꬊዛ ኢታ ሚሽ ኦꬂዳ።
27 «ሃይሳ ኡባ ኔኒ ኢስታስ ዮታና፤ ጊዶ ኣቲን ኢስቲ ኔ ጊዛይሳ ሲዬቴና፤ ኔኒ ኢስታ ጼይጋና ሺን ኢስቲ ኔስ ኮዬቴና። 28 ሄሳ ጊሻስ ኔኒ ኢስታስ፥ ‹ሃይሲ ዴሬዚ ጎዳ ባ ጾሳስ ኣዛዜቶንታኔ ኢዛ ዞሬ ኤኮንታ ዴሬ፤ ቱማይ ዴና፤ ኢስታ ኢንጻርሳፌ ꬋይዴስ። 29 ሃንቆይ ኢዛ ቦላ ጋኪዳ ሃ ዬሌታ ጎዳይ ካꬊዳ ጊሻሲኔ ኣጊዳ ጊሻስ ኢንቴ ሁኤ ሜዲዲ ዎራ ዬጊቴ፤ ኣይኮይካ ባይንዳ ዙምቡላታ ቦላ ኬዚዲ ዚላሊቴ› ጋ» ጌስ።
ሹካ ሹኪዛሶ ሄኖሜ ሾባ
30 ቃሴካ ጎዳይ፥ «ዩሁዳ ኣሳቲ ታ ሲንꬃን ኢታ ሚሽ ኦꬂዳ፤ ሃራሲዛ ኤቃ ጾሳታ ኤሂዲ ታ ሱንꬃን ጼይጌቲዳ ጾሳ ኬꬃን ዎꬂዲ ቱኒሲዳ። 31 ኢስቲ ባንታ ኣቱማ ናይታኔ ማጫ ናይታ ታማን ጹጊዲ ያርሻናስ፥ ሄኖሜ ና ሾባን ቶፌቴ ጌቴቲዛ ያርሾሶሆ ጊምቢዳ። ጊዶ ኣቲን ሄሲ ታኒ ኢስታ ኣዛዞንታይሳኔ ታ ቆፋን ባይንዳይሳ። ሌዌ 18፡21፤ 2ካዎ 23፡10፤ ኤር 32፡35 32 ሄሳ ጊሻስ ሄ ሶሆይ ሄኖሜ ና ሾባ ዎይኮ ቶፌቴ ጌቴቲዛይሲ ኣቲዲ ሹካ ዙሌ ጌቴቲ ጼይጌታና ጋላሳቲ ዬቴስ። ጋሶይካ ሞጎሶይ ꬋያና ጋካናስ ሃይቂዳ ኣሳቲ ቶፌቴን ሞጌታና። 33 ሄ ዎዴ ሄ ኣሳታ ኣሃይ ሳሎ ካፎታሲኔ ሳኣ ዶኣታስ ቁማ ጊዳና፤ ኢስታ ባቢሲዲ ጎዲዛ ሚሺ ዴና። 34 ታኒ ኢሊሲ፥ ኡፋይሳ ጬንጉርሲኔ ሚሺራታ ጬንጉርስ ዩሁዳ ካታማታፔኔ ዬሩሳላሜ ኦጌታፔ ꬋይሳና፤ ቢታያካ ቡላ ጊዳ ኣታና» ጌስ። ኤር 16፡9፤ 25፡10፤ ኣጁ 18፡23

- ኤርማሳ ቲንቢቴ
- <
- 7
- >

7:11 ማቶ 21፡13፤ ማር 11፡17፤ ሉቃ 19፡46

7:14 ኢያ 18፡1፤ ማዛ 78፡60፤ ኤር 26፡6

7:18 ኤር 44፡7-19

7:31 ሌዌ 18፡21፤ 2ካዎ 23፡10፤ ኤር 32፡35

7:34 ኤር 16፡9፤ 25፡10፤ ኣጁ 18፡23

© 2024 TWFTW