- ሲቆ ሳባ
- <
- 7
- >

7
ፓንꬃዚ
1 «ካዎ ናዳ ሎኢዛሬ!
ኔ ቶሆቲ ኔኒ
ናጻላ ጫማ ኣꬃ ዲሺን
ቤኢዛ ዎዴ ኣይ ማላ ሎኢዞ!
ኔ ሼቻቲ
ሂላንቻ ዎጋጬይ ቆጺዲ
ሎኤꬂ ኣሌቂሲዳ
ኢንቁ ሚሳቴስ።
2 ኔ ጉልኣይ ዎይኔ ኡሺ ኩሚዳ
ቢሪሌ ሚሳቴስ፤
ኔ ጼሳይ
ሎኦ ጪሻን ቃሼቲዳ
ጊስቴ ሚርቄ ሚሳቴስ።
3 ኔ ꬋንꬃቲ ሜንቴ ዬሌቲዳ
ዉሻ ላቃ ሚሳቴቴስ።
4 ኔ ቆꬌይ ዳንጋርሳ
ዛሌን ኣሌቄቲዳ
ኣዱሳ ጊምቤ ሚሳቴስ፤
ኔ ኣይፌይ ጊታ ሃሴቦኔ
ካታማ ፔንጌ ማታን ዲዛ
ኤሌ ሃꬅ ሚሳቴስ፤
ኔ ሲꬌይ ዳማስቆ ጼሊሲዲ
ጊምቢዳ ሊባኖሴ
ጊምቤዛ ሚሳቴስ።
5 ኔ ሁኤይ ቃርሜሎሴ
ዙማ ሚሳቴስ፤
ኔ ሁኤ ቢናናይ
ጻጼቲ ኡቲዳ
ጺላታ ሚሳቴስ፤
ኔ ሁኤ ዳꬃይካ
ካዎዛ ዎዚና ኤኪዴስ።
6 ታ ጎዴ!
ኔ ኣይ ማላ ሎኣይ!
ኔ ኣይ ማላ ካይሻይ!
ኔ ሲቆይ ታና
ኣይ ማላ ኡፋይሲዜ!
7 ኔ ጌሳይ ዛምባ ጌሳ ሚሳቴስ፤
ኔ ꬋንꬃይ
ዛምባ ዉርጮ ሚሳቴስ።
8 ታኒ ሃ ዛምባ ቦላ ኬዛና፤
ኬዛዳ ኢዛ ኣይፌታ ማጻና፤
ኔ ꬋንꬃቲ ዎይኔ ኣይፌ ማላ
ዉርጮቲ ኡቲዳ፤
ቃሴ ኔ ፔኖይ
ኣፒሌ ኣይፌ ማላ ሳዌስ።
9 ኔ ሜቴርሻቲ
ኤሳ ኢሊሎ ማላ
ማልኤቴስ» ጊዴስ።
ጌላኦያ
«ሂስቲኮ ሄ ሎኦ ኢሊሎይ
ታ ሲቆዛ ሜቴርሻታ ጊዶራኔ
ኣቻታ ጊዶራ ዱጌ
ዎሎሉ ጊ ጎጎ።
10 ታኒ ታ ሲቆዛሳ፤
ኢዚካ ታና ኣሞቴስ።
11 ታ ሲቆዞ! ሃ ያ፤
ናምኣይ ካታማፔ ኬዚዲ
ኣኔ ጌዴ ጋጻሬ ቦስ፤
ሄን ኦማርስ ኣኔ ኢሲፌ ኣꬆስ።
12 ማላዶ ዎንታራ
ኣኔ ዎይኔ ኣታኪልቴ
ጊዶ ቦስ፤
ዎይኔይ ጪዪዳኮ፥
ኦሮማኔይካ ኣይፊዳኮ
ኣኔ ቤዮስ፤
ሄን ታኒ ታ ሲቆ
ኔስ ቆንጪሳና።
13 ኢንኮ ኣይፌ ሳዎይኔ
ዱማ ዱማ ኣይፌ
ኢሚዛ ኣታኪልቴቲ
ኑ ካሬን ኩሚዳ፤
ታ ሲቆዞ!
ሃ ኣይፌታፔ ቴሪዳይታኔ
ኦራꬅ ማጼቲዳይታ
ኔስ ዎꬃዲስ።

- ሲቆ ሳባ
- <
- 7
- >

© 2024 TWFTW